Var lagavalið almættinu til dýrðar eins og hentar á þessari árstíð . Kórinn byrjaði ljúft og rótt og skrúfaði sig svo upp í lagið Það á að gefa börnum brauð eftir Jórunni Viðar í útsetningu Guðmundar Óla Gunnarssonar . Var það fagmannlega gert . Þrjú amerísk lög , Stjarna á himni hátt , Far seg þá frétt og Hi-Ho the Holly , virtust liggja sérlega létt fyrir kórnum . Þetta er eiginlega nokkurs konar Gospel tónlist og eru drengirnir greinilega þar á heimavelli . Hápunktur tónleikanna voru svo lögin þar sem hin geðþekka og prúða söngkona , Guðrún Jónsdóttir , söng einsöng með kórnum . Guðrún hefur reyndar tekið drengina í gegn í raddþjálfun að undanförnu og er greinilegt að þeir hafa ekki þorað annað en hlýða henni í einu og öllu ! Lag Árna Thorsteinssonar , Friður á jörðu , við ljóð Guðmundar Guðmundssonar , hljómaði ótrúlega vel í sal Félagsheimilisins , þar sem hljómburður er kannski ekki alveg upp á það besta . Svo var auðvitað Kaldalóns klassíkin Kirkjan ómar öll við ljóð Stefáns frá Hvítadal , Nóttin var sú ágæt ein , við ljóð Einars Sigurðssonar og hið dásamlega Ave Maria , við ljóð Indriða Einarssonar , sem er ekkert minna en heimsklassík , en þar fóru Guðrún og kórinn á kostum . Guðún Jónsdóttir minnir talsvert á ísfirsku ópettusöngkonuna Sigrúnu Magnúsdóttur , sem gerði garðinn frægan um miðja 20. öld . og naut fádæma vinsælda . Röddin svipuð og léttleikinn sá sami . Kannski þær séu bara eitthvað skyldar ? Kórinn lagði allt í söng sinn , bæði á mjúkum og sterkum nótum . Leikmaðurinn skynjaði að þar var allt með felldu og greinilegt að mikil vinna lá að baki söngskránni hjá körlunum og stjórnandanum , Beötu Joó , sem greinilega veit hvað hún syngur . Undirleikur var einnig vel og fagmannlega af hendi leystur hjá þeim Margréti og Guðrúnu Bjarnveigu . Dýrfirðingar , sem eru með ríka sönghefð í blóðinu og músík í æðum frá fornu fari og hafa þess vegna vit á söng , tóku kórnum og hjáparmeyjum hans einkar vel . Húsfyllir var . Karlakórinnn Ernir er skipaður alls 42 áhugamönnum úr ýmsum starfsstéttum á norðanverðum Vestfjörðum . Þar erubændur , verkamenn , læknar , trésmiðir , vélsmiðir , framkvæmdastjórar , skrifstofumenn , endurskoðendur , bílstjórar og vinnuvélamenn , svo nokkrar þeirra séu nefndar . Þessir sveinar koma saman til æfinga tvisvar í viku og er ótrúlegt hvað menn leggja á sig til að þjóna sönggyðjunni á norðanverðum Vestfjörðum . Þykir sumum þeirra ekki mikið að aka 100 kílómetra fram og til baka heiman frá sér til að komast á æfingar í alls konar veðrum .